SEKSION 5
Ti Dios Binendisionanna ni Abraham ken ti Pamiliana
Bimmaknang ni Abraham ken ti kaputotanna. Ti Dios sinalaknibanna ni Jose idiay Egipto
AMMO ni Jehova nga agsagaba ken matayto Daydiay dungdunguenna. Dayta ti iparipirip ti padto a nailanad iti Genesis 3:15. Maipakaammo ngata ti Dios kadagiti tattao a nakapatpateg kenkuana dayta a sakripisio ti Anakna? Inyilustrar dayta ti Biblia babaen iti panangisalaysayna ti maipapan iti agama. Kiniddaw ti Dios ken Abraham nga idatonna ti dungdunguenna nga anak a ni Isaac.
Naisangsangayan ti pammati ni Abraham. Laglagipenyo nga inkari ti Dios kenkuana nga agtaud ken Isaac ti naipadto a Manangisalakan wenno Bin-i. Gapu ta agtalek ni Abraham a ti Dios pagungarenna ni Isaac no kasapulan, situtulnog idi a mangidaton iti mismo nga anakna. Ngem sakbay la unay a mapasamak dayta, maysa nga anghel nga imbaon ti Dios ti nanglapped ken Abraham. Gapu iti kinatulok ni Abraham a mangidaton iti kapatgan kenkuana, inulit ti Dios ti karina iti daytoy a matalek a patriarka.
Kalpasanna, naaddaan ni Isaac iti dua nga annak, da Esau ken Jacob. Saan a kas ken Esau, tinagipateg ni Jacob dagiti sagrado a bambanag, isu a ginunggonaan ti Dios. Ti Dios binaliwanna ti nagan ni Jacob iti Israel, ket dagiti 12 nga annakna nagbalinda a pangulo dagiti tribu ti Israel. Ngem kasano a nagbalin a dakkel a nasion dayta a pamilia?
Nangrugi dagiti pasamak idi a ti kaaduan kadagita nga annak nagimonda iti inaudi a kabsatda a lalaki a ni Jose. Inlakoda kas adipen, ket naipan idiay Egipto. Ngem binendisionan ti Dios ti matalek ken natured nga agtutubo. Iti laksid dagiti nakaro a rigat a napasaran ni Jose, idi agangay, dakkel nga autoridad ti impaay kenkuana ti agturay iti Egipto a ni Faraon. Naintiempuan dayta gapu ta idi dimteng ti nakaro a bisin, imbaon ni Jacob ti dadduma nga annakna a mapan idiay Egipto tapno gumatangda iti taraon, ket ni Jose ti administrador idi ti amin a taraon! Kalpasan ti napnuan emosion a panagkikitada, pinakawan ni Jose dagiti kakabsatna ken kiniddawna nga umakar iti Egipto ti intero a pamilia. Naikkanda iti kasayaatan a daga, a sadiay mabalinda ti umadu ken rumang-ay. Nabigbig ni Jose a ti Dios ti nangimaniobra iti bambanag tapno matungpal dagiti karina.
Nagnaed ti lakayen a ni Jacob idiay Egipto bayat ti nabatbati a tawtawen ti biagna, a kadua ti dumakdakkel a pamiliana. Sakbay unay ti ipupusayna, impadtona a ti naikari a Bin-i, wenno Manangisalakan, agbalinto a nabileg nga Agturay nga agtaud iti kapuonan ti anakna a ni Juda. Kalpasan ti adu a tawen, sakbay ti mismo nga ipupusayna, impadto ni Jose nga iruarto ti Dios ti pamilia ni Jacob manipud iti Egipto.
—Naibasar iti Genesis kapitulo 20 agingga iti 50; Hebreo 11:17-22.
pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn